钦定古今图书集成/理学汇编/学行典/第047卷 > 朱子大全集 > 《答方宾王》
## 钦定古今图书集成/理学汇编/学行典/第047卷 > 朱子大全集 > 《答方宾王》

性即理也，今以为万理之所自出，又似别是一物。康
节先生云：“性者道之形体。”此语却似亲切也。又云：“静
而不知所存，则性不得其中。”性之必中，如水之必寒，
火之必热，但为人失其性，而气习昏之，故有不中，而
非性之不得其中也。

又

“性者，道之形体。”乃《击壤集序》中语，其意盖曰：“性者人
所禀受之实；道者事物当然之理也。”事物之理固具
于性，但以道言，则冲漠散殊，而莫见其实。惟求之于
性，然后见其所以为道之实，初不外乎此也。《中庸》所
谓“率性之谓道，亦以此而言耳。”

又

性者，道之形体，但谓之道，则散在事物而无绪之可
寻。若求之于心，则其理之在是者，皆有定体而不可
易耳。理之在心，即所谓性。故邵子下文又曰：“心者，性
之郛郭也。”以此考之，所论之得失可见矣。